Karlalandslið Íslands í fótbolta gerði jafntefli við Armeníu í undankeppni heimsmeistaramótsins 2022 á Laugardalsvelli í gærkvöldi. Ísak Bergmann Jóhannesson skoraði mark Íslands og varð um leið yngsti markaskorarinn í sögu A-liðs karla.
Íslenska liðið byrjaði betur á Laugardalsvelli í gærkvöldi en það voru Armenar sem voru fyrri til að skora. Kamo Hovhannisyan skoraði fyrir Armena á 35. mínútu. 1-0 stóð í leikhléi en Arnar Þór Viðarsson brást við í leikhléi og gerði tvær breytingar á íslenska liðinu. Daníel Leó Grétarsson og Ísak Bergmann Jóhannesson komu inná og sá síðarnefndi lét til sín taka. Hann átti tvö hættuleg skot að marki og á 77. mínútu jafnaði hann metin eftir góðan undirbúning Birkis Más Sævarssonar. Ísak Bergmann er fæddur 23. mars 2003 og er því 18 ára, 6 mánaða og 16 daga og yngsti markaskorari A-landsliðsins frá upphafi eftir gærkvöldið. Hann sló met sem föðurbróðir hans, Bjarni Guðjónsson, átti.
Fleiri urðu mörkin ekki og 1-1 niðurstaðan. Arnar Þór Viðarsson, landsliðsþjálfari, var bæði sáttur og ósáttur við úrslitin í leikslok.
Ísland er áfram í 5. sæti riðilsins, nú með 5 stig og fjórum stigum á undan Liechtenstein sem situr á botninum. Liechtenstein tapaði 4-0 gegn Norður-Makedóníu í gærkvöldi. Þjóðverjar eru efstir í riðlinum með 18 stig eftir 2-1 sigur á Rúmeníu, Armenía og Norður-Makedónía eru með 12 stig og Rúmenía 10. Þrír leikir eru eftir af riðlakeppninni og er næsti leikur Íslands gegn Liechtenstein á Laugardalsvelli á mánudagskvöld klukkan 18:45. Leikurinn er sýndur beint á RÚV og lýst beint á Rás 2.
Fyrstu umferð úrvalsdeildar karla í körfubolta lauk í gærkvöldi með tveimur leikjum. Tindastóll tók á móti Val á Sauðárkróki og vann 14 stiga sigur í varnarslag, 76-62. Enn minna var skorað í rimmu Grindavíkur og Þórs Akureyri. Þar fóru Grindvíkingar með sigur af hólmi, 69-61.
Ísak Bergmann Jóhannesson varð í gær yngsti markaskorari í sögu A landsliðs karla þegar Ísland gerði 1-1 jafntefli við Armeníu á Laugardalsvelli. 